
Az eutanázia a büntetőjogi gondolkodásban

Dolgozatom témája az eutanázia büntetőjogi kérdései. Az eutanázia a  materialista világ terméke, hiszen bár a történelem híres tudósai, filozófusai  közül sokakat foglalkoztatott a téma, a kegyes halál gyakorlati alkalmazásához a jog- és orvostudomány, illetve a társadalmak bizonyos szintű fejlettsége elengedhetetlen feltételként jelenik meg. Az eutanázia  tudományos és vallási közegekben periódikusan megtárgyalásra kerülő probléma, mely véleményem szerint  a társadalom minden rétege által elfogadott megoldással soha nem zárulhat. Az eutanázia szabályozása körüli viták korántsem meglepőek, hiszen a téma olyan hatalmas és sokszínű támadási felületet nyújt, hogy egyszerre több területen is meg kellene állnia a helyét a szabályozás tervének. Cél csupán   egy olyan kompromisszumos megoldás kidolgozása lehet, amely általánosan elfogadott, a szélsőséges álláspontok képviselői által is méltányosnak ítélt, de mégis a lakosság egyéni érdekeinek figyelembe vételével született.
Eme kérdéskör bonyolultsága abban rejlik, hogy a megoldási lehetőségek kidolgozása egyszerre több szálon fut, gondolok itt a tematika büntetőjogi, orvostudományi, polgári jogi, etikai, filozófiai, vallási vetületére. Az egyes területek képviselői merev álláspontot fogalmaznak meg az eutanázia legalizációjáról, így a különböző, az ügyben döntési joggal rendelkező vagy a társadalom tagjaira befolyást gyakoroló személyek között gyakran éles viták bontakoznak ki. A probléma kialakulásának megértéséhez, az eutanázia pártolói és a delegalizáció támogatói által hirdetett  argumentumok feldolgozásához, illetve a megoldási tervek értékeléséhez elengedhetetlen az eutanázia  minden oldalról történő vizsgálata.
Arra kerestem a választ, hogyan lehetséges az, hogy míg nemzetközi szinten hatalmas lépéseket tettek az egyes országok az eutanázia legalizációja, így a haldokló betegek akaratának teljesítése érdekében, addig Magyarország megrekedt az aktív eutanázia elutasításának szintjén, figyelembe nem véve a kultúra, a vallási hagyományok, illetve a politikai berendezkedés változásait. Orvosi etikai, büntetőjogi szempontból vizsgáltam meg, mi lehet az oka a magyar szabályozás konzervatív mivoltának, illetve mit lehetne tenni a legalizáció érdekében. Konkrét jogesetek bemutatásával, a személyes véleményem hangsúlyozásával, illetve a külföldi és a magyar joggyakorlat és orvosi hozzáállás összehasonlításának eredményeként választ kaptam kérdéseimre.



